input: DECIZIA DE PUNERE ÎN APLICARE A COMISIEI
  din 18 decembrie 2014
  de modificare a Deciziei de punere în aplicare 2014/833/UE privind anumite măsuri de protecție referitoare la focarele recente de gripă aviară înalt patogenă de subtip H5N8 în Țările de Jos
  [notificată cu numărul C(2014) 9741]
  (Numai textul în limba neerlandeză este autentic)
  (Text cu relevanță pentru SEE)
  (2014/939/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 89/662/CEE a Consiliului din 11 decembrie 1989 privind controalele veterinare aplicabile în schimburile intracomunitare în vederea realizării pieței interne (1), în special articolul 9 alineatul (4),
  având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
  întrucât:
  (1)
  În urma notificării de către Țările de Jos a apariției unui focar de gripă aviară înalt patogenă de subtipul H5N8 într-o exploatație agricolă de găini ouătoare din Hekendorp, provincia Utrecht, la 16 noiembrie 2014, a fost adoptată Decizia de punere în aplicare 2014/808/UE a Comisiei (3).
  (2)
  Decizia de punere în aplicare 2014/808/UE prevede ca zonele de protecție și de supraveghere stabilite de Țările de Jos, în conformitate cu Directiva 2005/94/CE a Consiliului (4), să cuprindă cel puțin zonele enumerate ca zone de protecție și de supraveghere în anexa la respectiva decizie de punere în aplicare.
  (3)
  Măsurile de protecție provizorii instituite în urma apariției focarului în Hekendorp, Țările de Jos, au fost reexaminate în cadrul Comitetului permanent pentru plante, animale, produse alimentare și hrană pentru animale la 20 noiembrie 2014. Măsurile au fost confirmate și anexa la decizia de punere în aplicare respectivă modificată prin Decizia de punere în aplicare 2014/833/UE a Comisiei (5) pentru a se ține seama de instituirea zonelor de protecție și de supraveghere în jurul celor două focare din Ter Aar și Kamperveen, unde se aplică restricții veterinare în conformitate cu Directiva 2005/94/CE.
  (4)
  La 30 noiembrie 2014 un alt focar a fost confirmat la o crescătorie de păsări în Zoeterwoude în provincia Zuid-Holland. Măsurile în temeiul Directivei 2005/94/CE au fost puse în aplicare imediat, inclusiv stabilirea de zone de protecție și de supraveghere.
  (5)
  Pentru a preveni perturbările inutile ale comerțului din Uniune și pentru a evita impunerea de către țări terțe a unor bariere nejustificate în calea comerțului, este necesar să se definească, la nivelul Uniunii și în colaborare cu statul membru respectiv, zonele de protecție și de supraveghere stabilite în contextul noului focar în Țările de Jos și să se stabilească durata regionalizării respective.
  (6)
  Prin urmare, Decizia de punere în aplicare 2014/833/UE ar trebui modificată în consecință.
  (7)
  Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
  ADOPTĂ PREZENTA DECIZIE:
  Articolul 1
  Decizia de punere în aplicare 2014/833/UE se modifică în conformitate cu anexa la prezenta decizie.
  Articolul 2
  Prezenta decizie se adresează Regatului Țărilor de Jos.
  Adoptată la Bruxelles, 18 decembrie 2014.